*****

ΚΑΝΟΝΙΣΜΟΣ (ΕΟΚ) αριθ. 2964/88 ΤΟΥ ΣΥΜΒΟΥΛΙΟΥ

της 26ης Σεπτεμβρίου 1988

για τροποποίηση του κανονισμού (ΕΟΚ) αριθ. 822/87 για την κοινή οργάνωση της αμπελοοινικής αγοράς

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής,

τη γνώμη του Ευρωπαϊκού κοινοβουλίου (1),

Εκτιμώντας:

ότι το Ευρωπαϊκό Συμβούλιο, που συνήλθε στις 11 και 12 Φεβρουρίου 1988, προσανατολίσθηκε προς την εξάλειψη των επιβαρύνσεων που ενδεχομένως συνεπάγονται τα αποθέματα των γεωργικών προϊόντων·

ότι όσον αφορά τις αλκοόλες που προέρχονται από την απόσταξη που αναφέρεται στο άρθρο 39 του κανονισμού (ΕΟΚ) αριθ. 822/87 (2), όπως τροποποιήθηκε τελευταία από τον κανονισμό (ΕΟΚ) αριθ. 3992/87 της Επιτροπής (3), το δημόσιο απόθεμα απαξιώνεται, στο μέλλον, κατά τη διαφορά μεταξύ της τιμής αγοράς και της προβλεπόμενης αξίας διάθεσης, σύμφωνα με τα άρθρα 7 και 8 του κανονισμού (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (4), όπως τροποποιήθηκε τελευταία από τον κανονισμό (ΕΟΚ) αριθ. 2050/88 (5)·

ότι όσον αφορά τις αλκοόλες που προέρχονται από τις αποστάξεις που αναφέρονται στα άρθρα 35 και 36 του κανονισμού (ΕΟΚ) αριθ. 822/77, το Ευρωπαϊκό Γεωργικό Ταμείο Προσανατολισμού και Εγγυήσεων, (ΕΓΤΠΕ) αναλαμβάνει μόνον τις δαπάνες που προκύπτουν από τη διαθεσή τους σε άλλους τομείς πλην της αγοράς των αλκοολών και των αλκοολούχων ποτών που παράγονται στην Κοινότητα· ότι, για να υποστούν οι αλκοόλες αυτές παρόμοια απαξίωση με την απαξίωση που υφίστανται οι αλκοόλες που προέρχονται από την απόσταξη που αναφέρεται στο άρθρο 39 του κανονισμού (ΕΟΚ) αριθ. 822/87, είναι αναγκαία η θέσπιση ειδικής διάταξης· ότι η εν λόγω διάταξη πρέπει να παρεμβληθεί στον κανονισμό (ΕΟΚ) αριθ. 822/87,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 37 παράγραφος 2 του κανονισμού (ΕΟΚ) αριθ. 822/87, μετά το πρώτο εδάφιο παρεμβάλλονται τα ακόλουθα:

«Από την 1η Οκτωβρίου 1988, οι αγορές που πραγματοποιούνται από τους οργανισμούς παρεμβάσεως επωφελούνται προκαταβολής επί της δαπάνης για τη διάθεση των προϊόντων των αποστάξεων. Το ποσό της προκαταβολής καθορίζεται από την Επιτροπή πριν από την αρχή κάθε οικονομικού έτους, λαμβάνοντας υπόψη τη διαφορά μεταξύ της τιμής αγοράς και της προβλεπόμενης τιμής πώλησης.

Κατά παρέκκλιση από το δεύτερο εδάφιο, πληρώνεται συνολική προκαταβολή στους οργανισμούς παρέμβασης για τα προϊόντα που κατέχουν στο τέλος του οικονομικού έτους 1988 και έχουν αναληφθεί από τους οργανισμούς παρέμβασης μετά την 1η Σεπτεμβρίου 1982.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Σεπτεμβρίου 1988.

Για το Συμβούλιο

Ο Πρόεδρος

Γ. ΠΟΤΤΑΚΗΣ

(1) Γνώμη που διατυπώθηκε στις 16 Σεπτεμβρίου 1988 (δεν έχει ακόμη δημοσιευθεί στην Επίσημη Εφημερίδα).

(2) ΕΕ αριθ. L 84 της 27. 3. 1987, σ. 1.

(3) ΕΕ αριθ. L 377 της 31. 12. 1987, σ. 20.

(4) ΕΕ αριθ. L 216 της 5. 8. 1978, σ. 1.

(5) ΕΕ αριθ. L 185 της 15. 7. 1988, σ. 6.